Gatekunst

miniatyr|Lilith & Olaf er et takmaleri i Klepp av Ella & Pitr, den lille figuren i rødt nederst på bilde er ca. 8 meter høy og forestiller Kong Olaf I
miniatyr|Ekorn av søppel i Dublin, "trash animal", laget av Bordalo II
Gatekunst, eller på engelsk street art, er ulike typer ikke-kommersiell billedkunst som er oppført i det offentlige rom, oftest ubestilt og gjerne ulovlig og anonymt på husfasader og andre steder i bymiljøer, for eksempel som graffiti, sjablongmalerier eller fortaustegninger utført av amatørkunstnere eller som en postmoderne, aktivistliknende kunstbevegelse.

Gatekunst innebærer ofte bruk av spraymaling, enten i form av tradisjonell graffiti laget på frihånd, eller spray på vegger gjennom stensiler (sjablonger) med utskåret tekst eller motiver. Det kan være klistremerker, installasjoner, eller malerier som dekker hele vegger. Det kan være strikking som integreres i trær eller tres på etablerte skulpturer, eller lyskunst,  oppklistring av plakater eller omvendt graffiti, reverse graffiti, som skapes ved å vaske, skrape eller ripe et negativt bilde på en skitten overflate. Moderne gatekunst er en forlengelse av den tradisjonelle graffitien, og er oftest laget for å kommunisere med folk på gaten, gjerne om sosiale eller politiske temaer. Utøverne innenfor gatekunst er ofte anonyme og de fleste opererer med pseudonymer, slik som britiske Banksy eller norske Dolk, for å unngå problemer med politiet.

 Historie 
Fortaukunst har en lang tradisjon i Italia, hvor den såkalte madonnarien startet med midlertidige gatemalerier av Madonnaen Jomfru Maria (derav navnet) allerede på 1500-tallet. Etter andre verdenskrig gjort den kunstformen comeback i Europa.

Gatekunst slik vi dag oppfatter den oppsto på 1970- og 80-tallet da noen amerikanske graffitikunstnere begynte å tøye grensene for graffiti. Samtidig begynte unge kunstnere ved School of Visual Arts i New York å bli påvirket av graffitikunstnere. De brukte nye teknikker og materialer i sine kreasjoner og ladet verkene sine med mer eller mindre klare budskap. De tok steget fra atelieret og ut i gaterommet. Med dette oppsto en ny kunstform, gatekunst. Den ble først sett i New York, Paris og Berlin, men spredte seg snart til andre byer. Nye generasjoner av gatekunstnere dukker jevnlig opp.

 Fortausmaling 
Fortausmaling er en kunstform som ofte praktiseres med pastellkritt på offentlige steder som torg, gangveier og fortau. Maleriet forsvinner vanligvis med neste regnvær eller gaterengjøring. Kunstneren kan samle inn penger fra forbipasserende. Enkelte unge, fattige kunststudenter har tatt opp aktiviteten som en ekstra inntekt.

 Gatekunst i verden 
Banksy regnes som den mest kjente gatekunstneren i verden. Han startet med graffiti på 1990-tallet, men gikk over til sjablonger og stensiler da han skjønte hvor mye raskere han kunne få et verk ferdig på veggen før noen oppdaget ham. Han er kjent for å ha en humoristisk og politisk snert i arbeidene sine, og det er ofte en samfunnskritisk kommentar i det han maler. Enkelte av verkene hans har blitt auksjonert bort til ekstreme summer på det prestisjetunge auksjonshuset Sotheby’s i London, og han har også plassert tilpassede kunstverk i blant annet nasjonalgalleriet Tate Britain, MoMA og The Metropolitan Museum of Art i New York.

 Gatekunst i Norge 

På 1990-tallet var det ingen dominerende gatekunstnere i Norge, men da det nærmet seg år 2000 dukket to store navn opp: Pøbel og Dolk. De er mest kjent for prosjektet «Ghetto Spedalsk», der de sammen dekorerte forlatte hus og bygninger i Lofoten med gigantiske stensilverk. Begge kunstnerne er blitt kjente navn på verdensbasis, og Dolk har levd av gatekunsten sin siden 2006. Han selger både trykk og originaler på nett, og har deltatt på galleriutstillinger over hele verden. Banksy besøkte Bergen i 2000 og inspirerte folkene der enormt. Bergen er siden blitt regnet som hovedstaden for gatekunst i Norge. 

Gatekunstneren DOT DOT DOT (...) fra Oslo begynte som graffitikunstner i 1997. 

Siden 2001 har NuArt festivalen blitt arrangert i Stavanger. Festivalen fokuserer på gatekunst og er en av verdens mest anerkjente festivaler innenfor sjangeren og tiltrekker seg kjente internasjonale navn hvert år..

I 2012 ble graffiti- og gatekunst magasinet SplitCity Magazine grunnlagt av gatekunstneren Kim "SinnSykShit" Larsen. Magasinet er det eneste av sitt slag i Norge, og har publisert en rekke artikler, intervjuer og kronikker med mål om å dokumentere, analysere og formidle urbane kunstuttrykk i skjæringspunktet mellom kunst og politikk.

I påsken 2018 ble ettervinterens politiske drama rundt justisministeren visualisert i Bergen, med et verk hvor hun ble fremstilt som en korsfestet Jesus. Verket het «Making a martyr» og ble laget av gatekunstneren AFK. Dette er et eksempel på hvordan gatekunst blir brukt som en politisk kamparena.

 Utstillinger 
Flere kjente utøvere stiller nå ut sin kunst i anerkjente gallerier og selger til gode priser. I 2011 holdt Dolk sin første separatutstilling i Oslo-galleriet OSL Contemporary, der han stilte ut 9 verk.Ba.no - Derfor valgte ikke DOLK Bergen Publisert: 18.09.2011. To av de ni Dolk-bildene var priset til 115 000 kroner, de resterende syv hadde en prislapp på 95 000 kroner per stykk, alle ble solgt.

Den norske fotografen Rolf M. Aagaard har i flere år fotografert gatekunst, noe som i 2007 resulterte i en utstilling i Stenersenmuseet.

 Takmalerier 
Det er ikke kun vegger som blir dekorert med kunst, også taker blir malt. Den franske gatekunstduoen Ella & Pitr er blant de som også maler på tak. I forbindelse med markeringen av 15-årsjubileet for Stavangers NuArt Festival i 2015 malte de et bilde i Klepp, Lilith & Olaf, på 21 000 kvadratmeter. Det var på det tidspunktet verdens største utendørsmaleri. Det ble laget på bare fire dager, med energisk hjelp fra en rekke frivillige. Verket kan ses av flypassasjerer på vei til Sola flyplassen.  

 Se også 
 Graffiti
 Tagging
 Fortauskunst
 Plakatkunst
 Geriljamarkedsføring
 Kunstnerisk utsmykking
 Freskomaleri
 Veggmaleri
 Litteratur 
 Aagaard, Rolf. M.; Street Art, Oslo 2007, ISBN 978-82-9976-010-2

 Referanser 

 Eksterne lenker 

 Ny tid: Byfornyerne
 Streetart Bergen

Kategori:Graffiti